runetrust/blame-folketinget-dk huggingface dataset:
Per Ørum Jørgensen (KF), 2008-05-23:
Fru Mette Gjerskov har fuldstændig ret i, at vi ser med stor alvor på den her situation, og det har vi også ved flere lejligheder på det seneste gjort opmærksom på, det har den tidligere minister også gjort opmærksom på, og det er også det, jeg hører den nuværende minister gøre opmærksom på: at man ser med stor alvor på den her problemstilling, og at man er klar til fremover at kigge på, hvilke virkemidler man skal bringe i anvendelse, og om man fortsat kan indgå frivillige aftaler med dansk landbrug.
Klaus Hækkerup (S), 2009-04-30:
For at belyse forskellen mellem det at lægge en afgift på og give et påbud vil jeg godt spørge: Hvorfor giver man ikke påbud om, at nye dieselbiler skal være forsynet med et partikelfilter, i stedet for at indføre en afgift, når der i bemærkningerne til lovforslaget står, at de fleste nye dieseldrevne biler i forvejen er forsynet med partikelfilter?
Flemming Møller Mortensen (S), 2018-01-10:
Jeg vil godt lige vende tilbage til den kritik, der er, fordi Lægeforeningens formand, Andreas Rudkjøbing, siger som respons, at han meget gerne havde set et mere ambitiøst udspil i forhold til ressourcerne til de nye opgaver i planen, fordi det jo i høj grad er der, udfordringen ligger.
Pia Kjærsgaard (DF), 2023-11-14:
Jeg vil bare sige, at oppositionen minus Radikale Venstre har taget bestik af – og det påtager jeg mig selv at sige – at vi har en uendelig ynkelig, svag regering, der giver efter for et islamistpres, og det ser vi jo meget konkret nu; det har vi kunnet længe, skal jeg så sandelig lige love for, men nu er der virkelig et håndfast eksempel på, at man gør det.
Sofie Carsten Nielsen (RV), 2021-01-19:
For det viste sig jo, at man ikke kunne negligere Trump; at han var så slem, som man kunne frygte, og at det bliver virkelig farligt, når dem, der ikke selv abonnerer på galskaben og racismen, alligevel fristes til at give det medløb i den tro, at det kan tjene deres egne taktiske mål.
Trine Bramsen (S), 2015-01-27:
Jeg tror desværre, at hr. Peter Skaarup glemte at høre både indledningen til min tale og også hele afslutningen, som jo netop handlede om, at vi ikke skal være naive over for de trusler og over for de mennesker, der på ondsindet vis forsøger at bekæmpe vores demokrati.
Ole Sohn (SF), 2002-04-11:
Jeg synes, det er et vigtigt emne, både fordi de ændringer - hvis man skal sige det med et meget mildt ord - eller snarere nedskæringer, der har fundet sted på litteraturområdet i forbindelse med indgåelsen af finanslovaftalen med Dansk Folkeparti, har været meget oppe i debatten, men også fordi vi får sat fokus på, hvordan vi sikrer de bedst mulige arbejdsvilkår for forfatterne i fremtiden.
Eva Kjer Hansen (V), 2025-03-13:
Jeg vil nøjes med at sige, at vi i Venstre er meget positive over for det her forslag og synes, det er rigtig vigtigt, at vi med hinanden får diskuteret, hvad det er for nogle rammer, og hvad det er for nogle vilkår, der gør sig gældende i forhold til brug af kunstig intelligens.
Nick Hækkerup (S), 2014-03-26:
Dermed selvfølgelig ikke sagt, at alle ufaglærte partout har brug for udvidede og specialiserede tilbud, eller at alle, der har taget en uddannelse, har nemt ved at navigere i sundhedsvæsenet, men uddannelsen er en helt markant markør for helbred, sundhed og sygelighed.
Per Dalgaard (DF), 2004-05-04:
Såfremt en udenlandsk arbejdsgiver får en entreprise i Danmark til at udføre et eller andet job, er han vel ikke underlagt de danske arbejdsmarkedsregler, og så må hans folk vel kunne arbejde under de regler, som gælder der, hvor de kommer fra? Jeg kan egentlig ikke se, at det kan hjælpe noget som helst, at vi siger, at de danske overenskomster skal overholdes.
Kaare Dybvad Bek (S), 2020-04-28:
Ja, vi har overvejet en lang række muligheder, først og fremmest selvfølgelig de syv forskellige alternativer, som ekspertgruppen stillede op, og derudover også forslag, som er kommet fra forskellige interessenter, om, hvordan man kunne indrette det her på en måde, så man tager det hensyn, som vi ville tage, og som var at stoppe kortsigtede spekulanter i at tjene meget store penge på at hæve huslejerne
Flemming Kofod-Svendsen (KRF), 2000-12-14:
Det er klart, at man ikke kan yde ulandsbistand, uden at det er et projekt, som man får maksimalt udbytte af, og der må vi stadig være kritiske og lære af fortidens fejl, så det gør udviklingsbistanden bedre, så det bliver hjælp til selvhjælp.
Johanne Schmidt-Nielsen (EL), 2010-11-12:
Jeg synes, at Dansk Folkepartis ordfører, fru Marlene Harpsøes, bemærkning om, at det her jo svarer til, at man går budgettet igennem og ser, om der er et ugeblad, man kan skære fra, viser et eller andet om, hvor fuldstændig lidt kontakt med virkeligheden de har i Dansk Folkeparti.
Helle Sjelle (KF), 2002-11-28:
Alt det synes jeg også det er meget, meget nyttigt at vi ser på, frem for kun hele tiden at tale om kroner og øre. Hvad angår spørgsmålene om Dansk Folkeparti og samarbejdet med Dansk Folkeparti, jamen så kunne det jo også være, at man skulle have stillet de spørgsmål, da Dansk
Astrid Krag (S), 2017-04-07:
vil hr. Joachim B. Olsen så ikke anerkende, at det betyder noget, hvor hårdt et fysisk, psykisk sled der har været i løbet af arbejdsdagen, for, om man så kan overskue turen i fitnesscenteret, eller om man kan overskue rygestopkurset, når man kommer hjem?
Bodil Kornbek (KRF), 2002-03-13:
I høringssvaret fra TV 2 står der: Programrådene har efter TV 2/Danmarks opfattelse udfyldt en vigtig funktion som forum for den folkelige debat om TV 2/Danmarks programvirksomhed, og på den baggrund tager TV 2/Danmark afstand fra forslaget om nedlæggelsen af programråd og henstiller til, osv., osv.
Tom Behnke (KF), 2013-02-07:
Vi er tilfredse med de ændringer, der bliver foretaget, men vi vil også gerne under udvalgsarbejdet lidt følge det, som hr. Karsten Nonbo fra Venstre var inde på, nemlig de bødetakster, der er for at overtræde de her bestemmelser om lastbilkørsel og storbuskørsel.
Rasmus Prehn (S), 2016-11-30:
Så selv om en fagligt kvalificeret havariinspektør gør opmærksom på, at det er en god idé med brandslukningsudstyr og brandalarmer i vores tog, er det ikke noget problem, at det bliver klippet ud, altså sådan at vi ikke får sat de alarmer op og etableret det brandudstyr, så vi kan sikre menneskeliv.
Karina Lorentzen Dehnhardt (SF), 2021-02-09:
Jeg har så godt kunnet finde nogle eksempler på, at den slags sker, men det handler mest om kulturarvsminder som gravhøje, og så har jeg fundet et eksempel med en fredet klit – det kan man nok næppe hævde er et kulturarvsminde, men det vender jeg tilbage til.
Karen Ellemann (V), 2018-04-03:
I forbindelse med Nordens dag her den 23. marts var jeg søreme så heldig, at en af de landsdækkende aviser tog imod og valgte at trykke en artikel, jeg havde forfattet, om lige præcis betydningen af det nordiske samarbejde og også bekymringen for, hvorvidt kommende generationer vil værdsætte det på samme måde.
Sandy Brinck (S), 2003-05-27:
Så svarer ministeren stadig væk ikke på, om Det Konservative Folkepartis ordfører har ministerens opbakning, når hr. Helge Adam Møller over for Politiken den 10. april giver udtryk for, at når folk overskrider hastighedsgrænserne, så må man jo lave reglerne om.
Bent Bøgsted (DF), 2009-05-29:
Vi er klar til at gribe ind, hvis der sker noget, der ikke er hensigtsmæssigt, for selvfølgelig skal det ikke være sådan, at kommunerne skal til at skære i ældreplejen eller børnesektoren eller på andre vitale områder ude i kommunerne for at løfte den her opgave.
Peter Kofod (DF), 2023-12-07:
Den anden ting er, at efter at have overværet mødet i Folketingssalen tidligere på ugen, formand, slår det mig, at Folketingets formand, hr. Søren Gade, meget klart slog fast, at det var god skik herinde, at hvis et parti beder om at få en sag tilbage, så imødekommer regeringen det; så sender den ikke regeringsordførere eller ministre på talerstolen og hindrer et parti i at få den ekstra udvalgsbehandling.
Pia Gjellerup (S), 2001-09-06:
Men jeg går ud fra, at det er møntet på effektivisering i staten og ikke andet, og her er det altså indregnet med 0,4 mia. kr. Så har begge de to store borgerlige partier i hvert fald foreslået, at reserverne skulle fjernes, og det taler næsten for sig selv.
Margrethe Vestager (RV), 2001-10-03:
I forhold til det sidste kan jeg fortælle, at det udvalg, som Undervisningsministeriet har nedsat for at lave en principiel gennemgang af hele taxametersystemets funktionsmåde, forventer vi er færdigt her i begyndelsen af oktober, og der vil være lejlighed til at tage en principiel diskussion af det.
Jette Gottlieb (EL), 1998-05-06:
Jeg vil spørge, om hr. Knud Erik Kirkegaard er vidende om, at aktionærerne fik 18 pct. mere i udbytte sidste år eller næsten 10 gange så meget som det, de pågældende virksomheder tilbød deres ansatte i overenskomstforslag, at værdistigningerne på Børsen udgjorde næsten 300 mia. kr., eller stort set det samme som hele den samlede lønudbetaling i industri, handel, service og transport, og at aktionærernes formue på kun 2 år blev fordoblet.
Jakob Sølvhøj (EL), 2017-03-03:
Jeg vurderer det sådan, at det formodentlig vil være umuligt at skaffe en finansiering, og det gør jeg ud fra de drøftelser, vi har haft forud for førstebehandlingen i dag, og de meldinger, som man både har kunnet høre offentligt og her i salen.
Ole Stavad (S), 2006-01-11:
Jeg er glad for, at hr. Ole Stavad sådan set bekræfter, at der er – kan man sige – fornuftig tænkning bag denne her mekanisme, og sådan set også bekræfter, at der jo faktisk ikke under Folketingets lovbehandling var nogen, der kom med andre forslag og andre ideer om afkortningsregler.
Astrid Krag (S), 2012-05-11:
Som der også er flere, der har været inde på, er det, at vi overhovedet kigger på det her, jo noget, der er en følge af den reform af universitets- og forskningsområdet, der blev foretaget i 2006, og det er altså som en følge af denne reform, at Kennedy Centret nu vil skulle intregreres i Region Hovedstaden, og at det vil skulle lokaliseres i tilknytning til Glostrup Hospital.
Maja Panduro (S), 2012-04-17:
Jeg tror, at det vil hjælpe den enkelte kommune, men dermed jo også barnet der, hvor vi oplever, at børnesager kan blive meget dyre, og i de sager, som jeg desværre tror at de fleste af os kan komme i tanke om, hvor der har været tale om store søskendeflokke, og som er helt, helt forfærdelige eksempler.
Lissa Mathiasen (S), 2003-12-04:
Jeg vil godt sige til hr. Jann Sjursen, når man spørger ind til det, og jeg skal gerne svare, selv om det vedrører en anden lovgivning: Vi mener stadig væk, at det var et rigtigt snit, vi lavede, at det var rigtigt at sige, at op til 12. uge har man mulighed for at få provokeret abort, men vi er stadig væk lige så enige i den socialdemokratiske gruppe om, at det er rigtigt at sige, at det skal være et lægefagligt skøn, der afgør, hvorvidt en kvinde skal have mulighed for at få en provokeret abort efter det tidspunkt, og at der ikke er nogen deadline i den anden ende. Vi er stadig væk af den opfattelse, at det var det rigtige, vi gjorde dér.
Anne Grete Holmsgaard (SF), 2006-03-21:
De signaler synes jeg desværre jeg mangler en smule hos ligestillingsministeren, og jeg vil i hvert tilfælde opfordre til, at ligestillingsministeren fremover signalerer stærkere, at her vil hun noget mere, altså at det ikke er helt tilstrækkeligt med de meget – og det er helt ærligt sagt fra min mund – meget smukke ting, der står i indledningen af denne redegørelse.
Kristian Thulesen Dahl (DF), 1999-12-16:
Så kan det da godt være, der ikke er flertal på nuværende tidspunkt for at spare de pågældende steder, men vi har anvist en lang række steder at spare, så der er en overfinansiering i de konkrete forslag, vi har stillet til finansloven for næste år, på 8,8 mia. kr. Så skal jeg sige til hr. Kramer Mikkelsen: Ja, vi taler meget om politi i Dansk Folkeparti.
Pia Christmas-Møller (KF), 2005-10-06:
Det indebærer ikke, at vi ikke vil være konstruktive, imødekommende og åbne over for forslag, som ikke underminerer vores udlændingepolitik, som ikke underminerer vores uvilje mod tvangsægteskaber, men som kan åbne for, at vi kan få tilført arbejdskraft, forskere og andre med høj specialfaglig kompetence og ekspertise, som vores virksomheder og vores uddannelsesmiljø har brug for.
Mette Thiesen (DF), 2024-04-24:
Jeg tror ikke, jeg en eneste gang har talt om mennesker i hjemløshed uden at tale om, at housing first jo ikke er nok, men at man har brug for den her lidt håndholdte indsats, et kærligt menneske, der tager en lidt i hånden og hjælper en med at indrette et hjem, skabe en base og også skabe noget tryghed.
Per Clausen (EL), 2006-11-09:
Er det så ikke uheldigt, at man risikerer at give – i hvert fald til en del landbrugsvirksomheder – 8-årige miljøtilladelser, som jo gør, at de i hvert fald har ret til i 8 år at fortsætte med at producere på en måde, som i forhold til at leve op til de vandmiljødirektiver osv., der findes fra EU, er direkte ødelæggende?
Henrik Svane (RV), 2000-03-16:
Derfor bør man også lægge mærke til, at det i de 78 forslag, der er fremsat af regeringen, i det, der så går under navnet integrationspakken, er en række tiltag, som beskriver, hvordan vi vil søge at give folk, der kommer til vores land, bedre boligvilkår, end det er lykkedes indtil nu.
Søren Krarup (DF), 2002-12-03:
Jeg vil så lige sige til hr. Lars Kramer Mikkelsen, at hvis han læste indfødsretscirkulæret, ville han i § 25, stk. 2, se, at det, han sagde om, at folk, som er ude af stand til at lære dansk, alligevel kan få indfødsret, er noget, vi egentlig er modstandere af.
Kristian Jensen (V), 2008-11-28:
Jeg tror faktisk, at hvis hr. Martin Henriksen genlæser side 22, første spalte, vil han se, at vi faktisk er meget tæt på hinanden i vore holdninger, nemlig at det er sådan, at hvis der sker overtrædelser gentagne gange, ja, så skal der ske konfiskation, medmindre der er noget bagatelagtigt, der gør, at der ikke er behov for det.
Kirsten Brosbøl (S), 2010-01-13:
Der er altså sket en dramatisk forværring i de nyuddannedes muligheder for at komme ind på arbejdsmarkedet, og det er jo ulykkeligt for mennesker, som har taget en uddannelse og er parate til at komme ud og yde deres bidrag, at de møder en sådan virkelighed.
Peter Skaarup (DF), 2013-02-27:
Vi ser jo ens på, at det er vigtigt at bevare et højt niveau i forhold til at bekæmpe banderne, også hos politiet, og det er mit indtryk, at politiet gør alt, hvad de overhovedet kan, for at mandsopdække og visitere og flere af de andre gode ting, som justitsministeren siger.
Thomas Adelskov (S), 2003-02-19:
Jeg har derfor et spørgsmål til undervisningsministeren: Når finansministeren siger, at nu skal det altså være slut med, at der er vækst på SU-området, betyder det så, at nu mener regeringen, at det niveau, den andel af en ungdomsårgang, der på nuværende tidspunkt går gennem en ungdomsuddannelse eller tager en videregående uddannelse, er fin, den behøver ikke stige mere?
Rosa Lund (EL), 2021-04-08:
At regeringen med det her lovforslag også mener, at der kan være reel udsigt til udsendelse, alene fordi der er indledt forhandlinger med en diplomatisk forsikring om, at en person ikke vil blive udsat for tortur eller dødsstraf, er jo som at tage en sæk over hovedet i fuldt solskin og påstå, at det er mørkt.
Pelle Dragsted (EL), 2023-03-29:
Det er ikke stramt over for de ejendomsspekulanter, som med finansloven får en skattelettelse på 1 mia. kr., altså 1.000 mio. kr. lige ned i foret på Blackstone og andre ejendomsinvestorer, som så kan fortsætte med at unddrage sig skat i Danmark, mens de presser huslejerne op for deres lejere.
Inger Bierbaum (S), 2004-11-17:
Når jeg også gerne vil ind på de ansatte på hele skatteområdet, er det, fordi jeg har fået mange, mange meldinger om, at man er ganske utryg i ansættelsen, og at der allerede nu er folk, der søger langt væk fra skatteområdet og ser, om de kan finde et andet job.
Magnus Heunicke (S), 2015-01-28:
Det er både hurtigere tog, så pendlerne, deres medarbejdere kan komme frem og tilbage; det er godstogsopgradering, som jo også ligger i Togfonden DK og i elektrificeringen, og som kan give bedre muligheder for Produktionsdanmark; og så er det også bedre veje og mere infrastruktur.
John Vinther (KF), 2001-02-20:
Det vil vi ganske enkelt ikke være med til. Og til fru Lissa Mathiesen skal jeg gentage, at jeg rent faktisk sluttede min tale af med at kvittere for det, om jeg så må sige, delvise tilsagn, der kom fra by- og boligministeren om at indlede drøftelser; dem kommer vi naturligvis til.
Christina Egelund (LA), 2017-10-24:
Spørgeren giver jo i virkeligheden selv svaret i sit spørgsmål, nemlig at det er overladt til domstolene at foretage den her konkrete vurdering, hvor vi jo ved, at vi har domstole, som kender Menneskerettighedskonventionen og selvfølgelig tager den i betragtning, når de udsteder deres domme, og sådan skal det jo selvfølgelig også være.
Per Clausen (EL), 2008-04-01:
Men jeg vil bare gentage mit spørgsmål til hr. Lars Christian Lilleholt: Er det ikke rigtigt, at i forhold til den udfordring, vi står over for, når det gælder om reducere CO2-udslippet, så vi kan leve op til de målsætninger, vi har, og som handler om, at de udviklede lande i gennemsnit skal reducere med mellem 25 pct. og 40 pct. af deres CO2-udslip frem til 2020, er det utilstrækkeligt, at EU har en målsætning om 20 pct. i 2020?
Anders Johansson (KF), 2019-04-10:
Lovforslaget her har, som de foregående ordførere også har været inde på, til formål at understøtte opførelsen af blandet boligbyggeri ved at give de almene boligorganisationer og private udviklere flere, bedre og mere smidige samarbejdsmuligheder, når de skal etablere offentligt støttet alment boligbyggeri sammen med private boliger.
Svend Erik Hovmand (V), 2003-05-09:
Det her nye stop for prisstigninger er det selvfølgelig svært at sige præcis virkningen af, det afhænger af prisudviklingen, men der har været nævnt tal på omkring 500-700 mio. kr. Så totalt set kan man sige, at der her er gjort en indsats for at lette økonomien for bilfolket i størrelsesordenen en lille milliard kroner. Jeg har hæftet mig lidt ved et par af ordførernes bemærkninger, f.eks. det, jeg var inde på før, at pengene ikke må ende hos fabrikanterne eller forhandlerne.
Aage Frandsen (SF), 2002-04-17:
Det er særlig interessant, fordi vi er i en situation, hvor regeringen på den ene side har lovet borgerne noget, og dermed også giver kommunerne og amterne nogle penge, nemlig 0,5 mia. kr. til de gamle, som kommunerne skal have, og 1,5 mia. kr. til amterne, som skal gå til sygehusene.
Helge Adam Møller (KF), 2008-01-23:
Hvis man besøger f.eks. Sandholmlejren, hvor der bor rigtig mange børn, en almindelig formiddag eller eftermiddag, vil man opdage, at der ikke er særlig mange børn inde i Sandholmlejren, fordi de er ude i det omgivende samfund - og det er jo godt, hvad enten man bor udenfor eller indenfor.
Frank Aaen (EL), 2008-02-29:
Som andre har været inde på, spiller den en klar rolle for at forbedre demokratiet igennem valgobservationer, gennem de mange feltmissioner og indsatsen mod kvindehandel og sikringen af menneskerettigheder - det sidste er noget, det ikke går lige godt med alle steder, men det er dog et sted, hvor der sker noget.
Steen Gade (SF), 1998-01-15:
Sagsbehandlingstiden er i virkeligheden for de levende mennesker, det her handler om, ikke de syv år, som man læser sig til, næh, det er 10 år, det er 12 år, det er 15 år i virkelighedens verden på grund af utrolig lang sagsbehandlingstid.
Kristian Jensen (V), 2014-04-29:
Jeg har faktisk det klare ønske, at vi gør det på den her måde, for som det er i dag, vil politikere, hver eneste gang vi her i Folketinget snakker om, hvilken løn der skal være for folketingsmedlemmer eller ministre, få den besked, at vi sidder og meler vores egen kage.
Niels Christian Nielsen (S), 2009-05-04:
Stem for dette konstruktive og nødvendige beslutningsforslag, så den kommunale styrelseslov bliver moderniseret og opdateret i forhold til kommuner med småøer og de særlige øtilskud bliver evalueret, så vi konkret kan måle, om de direkte og indirekte øtilskud har været med til at skabe resultater eller i det mindste har været med til at bremse for en ellers yderligere fraflytning. Sluttelig vil jeg sige, at hvis nationalsangen havde samme status som grundloven, så ville der slet ikke herske tvivl, for så skulle øerne være beboet, og ædle kvinder, skønne mø'r/og mænd og raske svende/bebo de danskes øer/bebo de danskes øer.
Peter Skaarup (DF), 2013-01-16:
Når man nu er meget opmærksom på, at det er vigtigt, at vi sikrer, at vi ikke bruger for mange penge både inden for den offentlige sektor og også andre steder i vores samfund, hvordan hænger det så sammen med, at vi i 2012 kom til at opleve den situation, at der kom væsentlig flere asylansøgere til Danmark bl.a. på grund af en meget lemfældig kontrol i Københavns Lufthavn og ved vores grænser?
Pernille Rosenkrantz-Theil (S), 2020-01-15:
Det vil sige, at det godt kan være, at der er et tilbud derude i den by, men når man skal beslutte, hvad der åbner og lukker, og hvilke linjer der skal ligge hvor – beslutninger som førhen blev truffet derude, hvor man kendte lokalområdet – er det nu rykket til en by, der kan ligge 50 km væk eller 80 km væk.
Andreas Steenberg (RV), 2012-12-11:
Lukningen af miljøcentrene var jo netop en del af den her 5-procents-besparelse, og som jeg lige før sagde til hr. Erling Bonnesen fra Venstre, har vi altså gennemført den her store besparelse og kun nedlagt 15 pct. at jobbene uden for København, men 85 pct. i København.
Bente Dahl (RV), 2010-05-28:
Jeg håber da også, at ministerens nye udvalg arbejder med følgende formål, nemlig det formål, der var i 1999 for det charter: at give den enkelte borger de bedst tænkelige rammer for at være en aktiv del af forpligtende fællesskaber og styrke samfundets sammenhængskraft; at bidrage til respekten for det frivillige Danmarks mangfoldighed af formål og organisationsformer; at styrke og udvikle samspillet mellem det frivillige Danmark og det offentlige med respekt for forskellighederne; at fastholde og udvikle det frivillige Danmarks bidrag til samfundets udvikling, fællesskabernes velfærd og den enkeltes livskvalitet; at synliggøre og fremme den frivillige indsats.
Sonja Mikkelsen (S), 2000-05-24:
På den baggrund mener jeg faktisk, at vi allerede har sendt det signal til EU, som Enhedslisten efterlyser, og samtidig har vi kraft af den større grad af offentlighed omkring brugen af tilsætningsstoffer åbnet mulighed for en mere kvalificeret debat, som er baseret på faktiske oplysninger, og for en større forskningsindsats på området.
Aaja Chemnitz Larsen (IA), 2017-12-01:
Helt konkret foreslår vi, at Forsvarets Dag afholdes i Grønland, at der etableres en civil forsvarsuddannelse i Grønland, hvor lokale unge frivilligt kan tage en forsvarsuddannelse ud fra de grønlandske forhold og træne i grønlandske forhold, og at der derudover etableres et frivillighedskorps, som på en organiseret og struktureret måde kan forholde sig til det frivillige arbejde, der allerede gøres i dag, når der opstår ulykker.
Aaja Chemnitz (IA), 2024-05-29:
Jeg synes, det er fint, at man taler engelsk, og at man måske har tre forskellige sprog, men hvis YouTubeengelsk er det primære sprog, man har, så synes jeg, det er udfordrende i forhold til at sikre, at man jo i Grønland mere eller mindre er nødt til at være tresproget for at kunne undervise, og det er ikke nemt, skal jeg hilse og sige fra lærerforeningen.
Peter Hummelgaard (S), 2021-05-11:
Som flere har været inde på, er lovforslaget her jo en del af udmøntningen af aftalen om yderligere forbedringer af hjælpepakkerne for ikke mindst de mindre erhvervsdrivende, som blev indgået den 9. februar 2021 af regeringen, Venstre, Radikale Venstre, Socialistisk Folkeparti, Enhedslisten, Det Konservative Folkeparti og Alternativet.
Erling Bonnesen (V), 2017-11-14:
Vi vil få naturbeskyttelsesloven til at stemme overens med planloven, og dermed vil de gode initiativer, vi allerede har taget for at give danskerne bedre mulighed for at drive virksomhed og arbejde og bo i landdistrikterne, også komme til at gælde inden for skovbyggelinjen.